text: Dobbeltdrab: Sigtet skal igen afhøres
  21 september 2010 kl. 17.42
  Den 70-årige mand, der allerede er sigtet og anholdt i sagen om et dobbelt-drab i weekenden i Møgeltønder, skal igen afhøres af politiet.
  Kniv mangler fortsat 
  Den 70-årige mand nægter sig skyldig i sagen, hvor hans 68-årige hustru og hans 42-årige søn blev dræbt. Politiet mistænker ham stadig, men beviserne mod ham er svage. I hvert fald for svage til at bære en varetægtsfængsling. 
  Det er således ikke lykkedes politiet at finde den kniv, der blev brugt til at dræbe de to. Kniven vil formentlig kunne være et afgørende teknisk bevis i sagen. 
  
  Anholdelse opretholdt
  Den 70-årige mand har "kun" fået opretholdt anholdelsen i 72 timer. Det vil sige til onsdag. Efter en ny afhøring af ham vil politiet afgøre, om den 70-årige skal sættes på fri fod, eller om der skal gøres et nyt forsøg på at få ham varetægtsfængslet.
  